**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO**

**DĖL PRITARIMO KLAIPĖDOS MIESTO SAVIVALDYBĖS DALYVAVIMUI europos kultūros miestų tinklO VEIKLOJE**

**1. Sprendimo projekto esmė, tikslai ir uždaviniai.**

Šiuo sprendimu prašoma pritarti Klaipėdos miesto savivaldybės dalyvavimui Europos kultūros miestų tinklo veikloje.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas vadovaujantis Lietuvos Respublikos vietos savivaldos įstatymo 6 straipsnio 13 punktu, 16 straipsnio 2 dalies 42 punktu, Lietuvos Respublikos biudžetinių įstaigų įstatymo 3 straipsnio 1 ir 2 dalimis, Klaipėdos miesto savivaldybės kultūrų komunikacijų centro nuostatų, patvirtintų Klaipėdos miesto savivaldybės tarybos 2010 m. gegužės 6 d. sprendimu Nr. T2-107 „Dėl Klaipėdos miesto savivaldybės kultūrų komunikacijų centro nuostatų patvirtinimo“, 6 ir 7 punktais bei atsižvelgiant į Klužo Napokos (Rumunija) kultūros centro raštą.

2017 m. rugsėjo 22-23 dienomis Kluže – Napokoje vyko Europos miestų kultūros tinklo steigiamoji konferencija. Joje kartu su kitais atstovais iš Eleusis (Graikija), Aveiro, Bragos, Guimaraes (Portugalija), Košice (Slovakija), Leeds (Jungtinė Karalystė), Timasoara (Rumunija), Plungės rajono savivaldybės (Lietuva), dalyvavo ir atstovai iš Klaipėdos miesto: Klaipėdos miesto savivaldybės administracijos Kultūros skyriaus vedėjas Narūnas Lendraitis ir Klaipėdos miesto savivaldybės kultūrų komunikacijų centro direktorius Ignas Kazakevičius.

Į šią konferenciją buvo kviečiami tie Europos miestai, kurie kandidatavo tapti Europos kultūros sostinėmis savo šalyse, bet joms nepavyko laimėti šio titulo. Klaipėdos miestas kartu su regiono partneriais – Neringos ir Palangos savivaldybėmis – bei kiti Europos miestai, siekę tapti Europos kultūros sostinėmis, įdėjo daug pastangų, kurdami ilgalaikes kultūros strategijas bei renginių programas, tačiau daugelyje miestų jos taip ir liko neįgyvendintos.

Konferencijos dalyviai vieningai pripažino, jog yra suinteresuoti šio tinklo kūrimu ir pasiryžę jį plėtoti, nes vis daugiau miestų stengiasi iš naujo įvertinti kultūros svarbą savo miestų plėtrai.

2018 m. sausio 29 d. Klaipėdos miesto savivaldybė gavo oficialų Klužo Napokos kultūros centro kvietimą jungtis į naujai steigiamą Europos miestų kultūros tinklą, kurio misija – dalytis savo patirtimi su kitais Europos miestais, padedant jiems rengti bei įgyvendinti ilgalaikes miestų kultūros strategijas, kultūros plėtros programas.

Į šį tinklą kviečiami visi miestai, siekę Europos kultūros sostinės titulo, taip pat visi, besiruošiantys rengti paraiškas ir ketinantys tapti Europos kultūros sostinėmis.

Naujai steigiamą Europos kultūros miestų tinklą administruos Klužo Napokos kultūros centras, kuriame veiks tinklo generalinis sekretoriatas.

**3. Kokių rezultatų laukiama.**

Klaipėdos miestui įsitraukus į Europos kultūros miestų tinklo veiklą, būtų sudarytos prielaidos:

* paraiškoje „Susitikimų vieta“, skirtoje 2022 metų Europos kultūros sostinės vardui gauti, kuriai pritarta Klaipėdos miesto savivaldybės tarybos 2017 m. vasario 23 d. sprendimu Nr. T1-82, nurodytų programų įgyvendinimui;
* Klaipėdos miesto savivaldybės kultūros 2017–2030 metų strategijos įgyvendinimo priemonių plano, 2018 m. balandžio 9 d.Nr. T2-261, įgyvendinimui;
* Buvusio policijos pastato (Jūros g. 1) įveiklinimo koncepcijos ir jos įgyvendinimo gairėms, kurioms pritarta Klaipėdos miesto savivaldybės 2017 m. spalio 19 d. sprendimu Nr. T2-233, įgyvendinti.

**4. Sprendimo projekto rengimo metu gauti specialistų vertinimai.**

Rengiant šį sprendimo projektą, buvo konsultuojamasi su Klužo Napokos kultūros centro direktoriumi Stefanu Teisanu, Klaipėdos miesto savivaldybės kultūrų komunikacijų centro direktoriumi Ignu Kazakevičiumi bei savivaldybės administracijos Tarptautinių ryšių ir ekonominės plėtros skyriumi. Esminių pastabų dėl sprendimo projekto negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Skaičiavimai bus atliekami ir detalios išlaidų sąmatos rengiamos vėlesnėse stadijose, įgyvendinant Klaipėdos miesto savivaldybės kultūrų komunikacijų centro parengtos dalyvavimo Europos kultūros miestų tinklo veikloje programos priemones.

**6.** **Lėšų poreikis sprendimo įgyvendinimui.**

Lėšų poreikis bus paskaičiuotas rengiant savivaldybės trimečius strateginės veiklos planus, kuriais bus įgyvendinama Klaipėdos miesto savivaldybės kultūrų komunikacijų centro parengta dalyvavimo Europos kultūros miestų tinklo veikloje programa.

Į 2018 m. gegužės mėn. Kluže – Napokoje (Rumunija) ir rugsėjo mėn. Aveiro (Portugalija) vyksiančias konferencijas savivaldybės administracijos ir Kultūrų komunikacijų centro atstovai vyks iš šioms įstaigoms suplanuotų savivaldybės biudžeto asignavimų, skirtų tarptautinėms komandiruotėms.

Atkreiptinas dėmesys, kad Europos kultūros miestų tinklas pradės funkcionuoti kaip neformali, jokios teisinės formos neturinti organizacija (projektas), todėl jokių narystės mokesčių kol kas neplanuojama.

**7. Galimos teigiamos ar neigiamos sprendimo priėmimo pasekmės.**

Neigiamų pasekmių nenumatoma.

PRIDEDAMA: Klužo Napokos kultūros centro 2018-01-29 raštas Nr. 13 (su vertimu į anglų kalbą), 3 lapai.

Kultūros skyriaus vedėjas Narūnas Lendraitis